Drie vermeende stropers doodgeskietArgieffoto Foto: isotherm.co.za Drie vermeende renosterstropers is doodgeskiet en drie verdagtes is die afgelope week in die Krugerwildtuin in hegtenis geneem. “Een verdagte is Maandag in die Phalaborwa-deel van die wildtuin doodgeskiet,” het Reynold Thakhuli, woordvoerder van SANParke, in ŉ verklaring gesê. “Twee verdagtes het gevlug.” Drie vermeende stropers is Woensdag in die Laer Sabie-deel van die park geskiet en gewond. “Hulle is onder polisiebewaking in die hospitaal,” het hy bygevoeg. Twee vermeende stropers is Donderdagaand tydens twee verskillende voorvalle in die Pretoriuskop-deel doodgeskiet. Vier verdagtes het gevlug. “Daar is beslag gelê op jaggewere, ammunisie en stroperytoerusting,” het hy gesê. Volgens Thakhuli was daar ŉ toename in die aantal kontak met stropers in 2014. “Altesaam 164 vermeende stropers is sedert die begin van die jaar in die wildtuin aangekeer.”